De forente arabiske emiraters historie
Store norske leksikon,Historie,Verdens historie og samtidshistorie,Asia,De forente arabiske emiraters historie
Den eldste historien til området som i dag utgjør statsdannelsen De forente arabiske emirater (FAE) er mangelfullt dokumentert, men arkeologiske funn vitner om tidlig menneskelig aktivitet, fra inntil 100 000 år tilbake, og handel med omverdenen fra rundt 3000 fvt. – først med kopper, så med perler. Golfkystens betydning for regional handel ble lagt allerede da, og utviklet i nyere tid.
Mesteparten av den kjente historien er knyttet til tiden etter avtalene som fra 1820 ble inngått med Storbritannia, som måtte beskytte handel med India fra sjørøveri som var er trussel i Persiabukta. Storbritannia, gjennom sin administrasjon i India, inngikk avtaler med sjeikdømmene som i praksis førte til at disse ble britiske protektorater. Etter en mer omfattende avtale i 1855, om en ’evig våpenhvile’, ble området kjent som Trucial States, etter tidligere å ha vært omtalt som Piratkysten.Emiratenes tidlige, så vel som senere historie, er nært knyttet til Den arabiske halvøy, som området tilhører, samt Iran på den andre siden av Persiabukta. Sjeikdømmene utviklet seg rundt herskende familier som fortsatt sitter ved makten. De ble bragt sammen gjennom avtalene de bilateralt inngitt med Storbritannia, hvoretter de søkte sammen i en føderasjon, og ble en selvstendig stat, i 1971. Innenfor denne, som særlig ivaretar utenrikspolitikk og samordning av økonomisk utviklingen, har hvert emirat fortsatt utstrakt selvstyre.De to rikeste emiratene, Abu Dhabi og Dubai, har en dominerende stilling, med vetorett i det øverste styringsråd, som samler herskerne i de sju sjeikdømmene. Etter selvstendigheten har FAE opplevd en fortsatt rask økonomisk utvikling og modernisering, men det er store økonomiske og sosiale forskjeller mellom emiratene – og i befolkningen.Den arabiske våren bidro i 2011 til økte krav om demokratisering, men fortsatt er politiske partier forbudt, og bare et fåtall har stemmerett – til et parlament som har liten innflytelse. FAE har engasjert seg i flere regionale konflikter, inklusive krigen i Jemen. I 2020 undertegnet landet en normaliseringsavtale med Israel. Les mer i Store norske leksikon De forente arabiske emirater De forente arabiske emiraters eldre historie De forente arabiske emiraters nyere historie De forente arabiske emiraters utenrikspolitikk